Oznámenie Komisie Európskemu parlamentu v súlade s článkom 251 ods. 2 druhým pododsekom Zmluvy o ES týkajúce sa spoločnej pozície prijatej Radou na účely prijatia smernice Európskeho Parlamentu a Rady o certifikácii rušňovodičov rušňov a vlakov v železničnom systéme v Spoločenstve /* KOM/2006/0515 v konečnom znení - COD 2004/0048 */





[pic] | KOMISIA EURÓPSKYCH SPOLOČENSTIEV | Brusel, 18.9.2006 KOM(2006) 515 v konečnom znení 2004/0048 (COD) OZNÁMENIE KOMISIE EURÓPSKEMU PARLAMENTU v súlade s článkom 251 ods. 2 druhým pododsekom Zmluvy o ES týkajúce sa spoločnej pozície prijatej Radou na účely prijatia smernice Európskeho parlamentu a Rady o certifikácii rušňovodičov rušňov a vlakov v železničnom systéme v Spoločenstve 2004/0048 (COD) OZNÁMENIE KOMISIE EURÓPSKEMU PARLAMENTU v súlade s článkom 251 ods. 2 druhým pododsekom Zmluvy o ES týkajúce sa spoločnej pozície prijatej Radou na účely prijatia smernice Európskeho parlamentu a Rady o certifikácii rušňovodičov rušňov a vlakov v železničnom systéme v Spoločenstve 1. HISTÓRIA Dátum doručenia návrhu Európskemu parlamentu a Rade (KOM(2004)0142 – C6-0002/2004 – 2004/0048(COD) | 4. marec 2004 | Dátum stanoviska Európskeho hospodárskeho a sociálneho výboru: | 9. február 2005 | Dátum stanoviska Európskeho parlamentu, prvé čítanie: | 28. september 2005 | Dátum prijatia spoločnej pozície: | 14. september 2006 | 2. CIEĽ NÁVRHU KOMISIE Komisia navrhla 3. marca 2004 rad opatrení („tretí železničný balík“), ktoré Rada začala skúmať v apríli 2004 a Parlament v októbri 2004. Ide o štyri legislatívne návrhy vrátane smernice o certifikácii rušňovodičov obsluhujúcich rušne a vlaky v železničnom systéme v Spoločenstve. Touto smernicou vypracovanou po porade s príslušným odvetvím a sociálnymi partnermi sa ustanovuje mechanizmus, ktorý umožňuje lepšie vymedziť právomoci a zodpovednosti v oblasti odbornej prípravy, hodnotenia a uznávania kvalifikácií rušňovodičov a ostatných členov posádky zabezpečujúcich bezpečnostné funkcie. Rušňovodič je povinný mať preukaz s platnosťou na celom území Spoločenstva, ktorým sa preukazuje, že má všeobecné odborné schopnosti. Okrem tohto preukazu je povinný mať osvedčenie vydané železničným podnikom, ktorým sa preukazuje špecifická odborná príprava zameraná na znalosti trate na jeho trase, používané vozidlá a prevádzkové a bezpečnostné postupy uplatňované v rámci tohto podniku. 3. PRIPOMIENKY K SPOLOČNEJ POZÍCII Rada jednohlasne prijala zmeny a doplnenia návrhu Komisie so všeobecnou pôsobnosťou, ktoré sú prijateľné, pretože umožňujú dosiahnuť stanovené ciele. Zo 45 zmien a doplnení prijatých Európskym parlamentom v prvom čítaní mohla Komisia akceptovať 25 v pôvodnom alebo upravenom znení (1, 3, 4, 6, 7, 8, 9, 10, 11, 12, 13, 14, 18, 19, 27, 28, 29, 30, 31, 33, 34, 36, 42, 44 a 46). Jedenásť zmien a doplnení mohla odsúhlasiť v ich podstate (5, 17, 21, 22, 23, 35, 37, 40, 41, 43 a 47) a jednu zmenu a doplnenie mohla akceptovať čiastočne (2). Komisia usúdila, že 8 zmien a doplnení nie je prijateľných (15, 24, 25, 26, 32, 38, 39 a 45). Rada konštatovala, že značná časť cieľov, ktoré sleduje Európsky parlament, sa už zohľadnila v jej spoločnej pozícii a niektoré zmeny a doplnenia prevzala ako také (27, 36, 44). 4. PODROBNÉ PRIPOMIENKY KOMISIE 4.1. Zmeny a doplnenia akceptované Komisiou a čiastočne prevzaté v spoločnej pozícii Uvedené číslovanie odkazuje na body odôvodnenia a na články spoločnej pozície. - Zmena a doplnenie 1 : Navrhované spresnenia sa nachádzajú v iných častiach úvodnej časti. - Zmena a doplnenie 6 : Táto zmena a doplnenie sa inými slovami uvádza v novom bode odôvodnenia (20) spoločnej pozície. - Zmena a doplnenie 8 : Táto zmena a doplnenie sa čiastočne uvádza v novej definícii „rušňovodiča vlakov“ tak, ako sa uvádza v článku 3 písm. b) spoločnej pozície. - Zmena a doplnenie 10 : Táto zmena a doplnenie navrhuje vymedzenie pojmu „stredisko odbornej prípravy“, ktoré sa čiastočne prevzalo v spoločnej pozícii (článok 3 ods. k). - Zmena a doplnenie 12 : Komisia môže súhlasiť s týmto zjednodušením kategórií, podľa ktorých vzniká oprávnenie na vedenie na základe harmonizovaného doplnkového osvedčenia, keďže v texte spoločnej pozície sa v článku 4 ods. 3 ustanovuje definícia kódov, na základe ktorej sa bude dať presnejšie identifikovať typ povolenej služby. - Zmena a doplnenie 13 : Spresnenie, ktoré požaduje Európsky parlament, sa v plnom rozsahu nachádza v novom znení článku 11 ods. 3. - Zmeny a doplnenia 17, 46 a 47 : Tieto zmeny a doplnenia sa vzťahujú na článok 16, ktorým sa ustanovujú pravidelné prehliadky, ktoré sú podmienkou pre zachovanie platnosti preukazu a doplnkového osvedčenia rušňovodiča. Článok 16 spoločnej pozície Rady sa prepracoval v snahe dosiahnuť správnu rovnováhu medzi požiadavkami, ktorú treba začleniť do normatívnej časti textu, a požiadavkami, ktoré treba začleniť do prílohy. Minimálne časové intervaly sa v prílohe stanovili pre všetky druhy prehliadok; tieto časové intervaly sa môžu v prípade potreby zmeniť postupom komitológie na základe skúseností. Zásada stáleho vzdelávania sa prevzal v článku 23 ods. 8 spoločnej pozície. - Zmena a doplnenie 19 : Táto zmena a doplnenie sa vzťahuje na článok 17 a v spoločnej pozícii sa uvádza takmer v plnom rozsahu. - Zmeny a doplnenia 21 a 22 : Návrhy na preformulovanie článku 18 sú v podstate prijateľné. Čiastočne sa uvádzajú v spoločnej pozícii, v ktorej sa ustanovilo lepšie rozdelenie medzi monitorovaním zo strany zamestnávateľa (článok 18) a kontrolami vykonávanými príslušným orgánom (článok 28). - Zmena a doplnenie 23 : Návrh na preformulovanie článku 19 je v podstate prijateľný. Bol však potrebný úplný zoznam úloh príslušného orgánu a text spoločnej pozície tento cieľ dosiahol. - Zmena a doplnenie 28 : Táto zmena a doplnenie sa týka zverenia úloh príslušnému orgánu. Tento aspekt sa objasnil a spresnil v novom znení článku 19. - Zmena a doplnenie 29 : Táto zmena a doplnenie sa vzťahuje na uverejnenie zoznamu akreditovaných osôb. Tento aspekt sa objasnil a spresnil v novom znení článku 20 tak, ako je vymedzený v spoločnej pozícii Rady. - Zmeny a doplnenia 30 a 33 : Tieto zmeny a doplnenia sa vzťahujú na „uznanie“ školiteľov a skúšajúcich príslušným orgánom. Takmer v plnom rozsahu sa nachádzajú v článkoch 20, 23 (odborná príprava) a 24 (skúšky) tak, ako sú zmenené a doplnené v spoločnej pozícii. - Zmena a doplnenie 41 : Cieľ tejto zmeny a doplnenia, ktorým je stanoviť posledný termín pre úplnú migráciu existujúcich osvedčení, sa dosiahol v novom odseku 2 písm. c) článku 36 tak, ako ho navrhuje spoločná pozícia. - Zmena a doplnenie 42 : Táto zmena a doplnenie sa v takmer úplnom rozsahu nachádza v článku 33 spoločnej pozície. Text zmeny a doplnenia obsahuje vysvetlenie, ktoré je začlenené skôr do úvodnej než normatívnej časti. 4.2. Zmeny a doplnenia prijaté Komisiou, ale neprevzaté v spoločnej pozícii - Zmena a doplnenie 2 : Túto zmenu a doplnenie mohla Komisia podporiť iba čiastočne: záverečná perifráza „,ako aj dohoda týkajúca sa pracovných podmienok pre mobilných sa zamestnancov, ktorí vykonávajú cezhraničné služby.“ nie je prípustná, pretože návrh Komisie sa nevzťahuje na pracovný čas a čas oddychu. - Zmeny a doplnenia 3 a 4 : Tieto zmeny a doplnenia spresňujú ciele, ktoré treba dosiahnuť, a boli pre Komisiu prijateľné. - Zmeny a doplnenia 5 a 37 : Pokiaľ ide o úlohu sociálnych partnerov, Komisia uviedla, že treba rozlišovať medzi TSI (technické špecifikácie interoperability), ktoré sú technickými predpismi zavedenými Európskou železničnou agentúrou v súlade so smernicami platnými v oblasti interoperability a nariadením, ktorým sa zriaďuje uvedená agentúra, a prílohami k smernici, ktoré podliehajú postupu spolurozhodovania, alebo pri presune právomoci postupu komitológie. Naopak, mohla súhlasiť s tým, že „pokiaľ ide o požiadavky, ktoré majú vplyv na pracovné podmienky, zdravie a bezpečnosť pracovníkov, je potrebné, aby sa uskutočnili riadne konzultácie so sociálnymi partermi“ . - Zmeny a doplnenia 7, 9, 11, 34 a 35 : Podporujúc prístup Komisie tieto zmeny a doplnenia navrhujú, aby sa presnejšie vymedzil pojem členovia posádky, ako aj podrobné postupy, ktoré treba uplatňovať v prípade týchto zamestnancov. Sú teda v podstate prijateľné, pričom však treba poznamenať, že pridaním novej prílohy komitológiou, ako navrhuje Európsky parlament, vznikajú problémy právneho charakteru. Treba si uvedomiť, že Rada nielenže tieto zmeny a doplnenia neprevzala, ale aj zúžila rozsah pôsobnosti tejto smernice iba na rušňovodičov. - Zmena a doplnenie 14 : Ide o logický dôsledok zjednodušenia kategórií. Toto ustanovenie, ktoré členskému štátu umožňuje stanoviť podmienku dvojročnej odbornej praxe v kategórii A a až potom umožniť prístup ku kategórii B, sa zrušilo, pretože železničný podnik vydáva osvedčenie na vlastnú zodpovednosť a uchádzač o povolanie rušňovodiča musí na získanie osvedčenia absolvovať odbornú prípravu, ktorej ciele sú špecifikované v prílohe smernice, a vykonať určitý počet skúšok pred uznanými alebo akreditovanými skúšajúcimi. Takto sú splnené všetky podmienky na to, aby sa mohli vydávať osvedčenia s dobrou znalosťou veci, pričom podniky majú dostatočnú voľnosť, aby čo najlepšie zorganizovali odbornú prípravu a certifikáciu svojich rušňovodičov. - Zmena a doplnenie 18 : Komisia môže akceptovať túto zmenu a doplnenie, ktorá ustanovuje, že keď rušňovodič už nie je zamestnaný v železničnom podniku alebo u manažéra infraštruktúry, musí o tom ihneď informovať príslušný úrad. - Zmena a doplnenie 31 : Táto požiadavka je v súlade so smernicou 95/46/ES o ochrane fyzických osôb pri spracovaní osobných údajov a voľnom pohybe týchto údajov. - Zmena a doplnenie 40, ktorá sa vzťahuje na článok 34 ods. 1 až 4 : V jednej časti tejto zmeny a doplnenia Európsky parlament navrhuje odvolávať sa na vlaky, ktoré získali právo prístupu vyplývajúce zo smernice č. 91/440. Popri zjednodušení časového harmonogramu uplatňovania smernice by nevýhodou tohto návrhu bolo, že by menej jasne vymedzil rozsah pôsobnosti smernice. Navyše nie sú navrhované dátumy realistické vzhľadom na harmonogram schvaľovania tretieho železničného balíka. Nové znenie článku 34 umožňuje zahrnúť jednotlivé obmedzenia: nutnosť vytvoriť registre ešte pred pristúpením k certifikácii rušňovodičov, zohľadnenie existujúcich rušňovodičov, zohľadnenie rušňovodičov, ktorí práve absolvujú odbornú prípravu v čase, keď smernica nadobúda účinnosť atď. - Zmena a doplnenie 43 : Navrhovaná zmena a doplnenie, ktorá sa vzťahuje na overovanie telesnej spôsobilosti tak, ako je formulovaná v prílohe III ods. 3.2 pododsek 1, môže byť prijatá v podstate. 4.3. Zmeny a doplnenia zamietnuté Komisiou a neprevzaté v spoločnej pozícii - Zmena a doplnenie 15 : Pojem „pravidelné prehliadky“ sa uprednostňuje preto, aby bolo jasné, že na to, aby preukaz rušňovodiča a harmonizované doplnkové osvedčenie boli platné, musí vodič pravidelne absolvovať určité vyšetrenia, a to kvôli bezpečnosti. - Zmeny a doplnenia 24 a 25 : Pojem „pracovný lekár“ a „dopravný psychológ“ sa v jednotlivých členských štátoch vykladá odlišne. Komisia preto nemôže tieto zmeny a doplnenia akceptovať. - Zmena a doplnenie 26 : Cieľ sledovaný prostredníctvom tejto zmeny a doplnenia nie je jasný. Overovanie všeobecných odborných schopností bude môcť vykonávať buď „inštitút“, alebo „skúšajúci“ akreditovaní príslušným orgánom. Navyše je text spoločnej pozície presnejší než pôvodný návrh (pozri články 20 a 23) a z tohto hľadiska by mohol Európsky parlament uspokojiť. - Zmena a doplnenie 32 : Aj keď sa zdá, že návrh v zásade chráni investície poskytnuté zamestnávateľom na odbornú prípravu rušňovodiča, vynárajú sa viaceré problémy. Predovšetkým porovnateľné ustanovenie neexistuje v ostatných druhoch dopravy, najmä v leteckom odvetví, kde je odborná príprava tiež veľmi nákladná. Takéto ustanovenie sa dotýka pracovného práva, a preto je v tejto smernici irelevantné. Nakoniec, príčiny odchodu rušňovodiča od zamestnávateľa môžu byť rôzne. Ak rušňovodič odíde vinou zamestnávateľa, prečo by mal odbornú prípravu hradiť iný podnik? - Zmena a doplnenie 39 : Hneď po prijatí právnych predpisov bude potrebné poskytnúť členským štátom dostatočné obdobie na transpozíciu smernice a na následnú zmenu a doplnenie ich vlastných vnútroštátnych právnych predpisov. V tejto súvislosti sa za minimálne obdobie považujú dva roky. - Zmena a doplnenie 45 : Pokiaľ ide o bezpečnosť, treba zdôrazniť, že na získanie harmonizovaného doplnkového osvedčenia v inej krajine je potrebné, aby rušňovodič absolvoval primeranú odbornú prípravu v oblasti znalosti infraštruktúry, prevádzkových pravidiel a jazyka, a potom vykonal skúšku u skúšajúceho akreditovaného alebo uznaného bezpečnostným orgánom krajiny, v ktorej chce rušňovodič vykonávať povolanie rušňovodiča. Táto zmena a doplnenie by zbytočne zvýšila hospodársky dosah odbornej prípravy na náklady železničných podnikov. 4.4. Zmeny a doplnenia zamietnuté Komisiou a prevzaté v spoločnej pozícii - Zmena a doplnenie 38 : Táto zmena a doplnenie sa týka správy o uplatňovaní smernice, ktorú musí vypracovať agentúra. Znenie spoločnej pozície zohľadňuje túto zmena a doplnenie a zároveň je kompletnejšie. - Zmena a doplnenie 40, ktorá sa vzťahuje na článok 35 ods. 5 : Časťou tejto zmeny a doplnenia sa zavádza možnosť dočasnej výnimky v prípade „domácich“ rušňovodičov. Komisia však nemôže takéto výnimky prijať na úrovni celých krajín z viacerých dôvodov. Po prvé, v sociálnej rovine by to viedlo k vytvoreniu dvoch „tried“ rušňovodičov, hoci tieto kategórie nie sú v praxi uzavreté. Tým by sa vytvorili kariérne a mzdové rozdiely, ktoré by sa ťažko odôvodňovali. Po druhé, z hľadiska bezpečnosti by na tej istej trase pôsobili dve kategórie rušňovodičov: rušňovodiči odborne pripravení a certifikovaní podľa tejto smernice a rušňovodiči odborne pripravení a certifikovaní v rámci národného systému ad hoc. Mohlo by sa stať, že v rovnakých situáciách by reakcie neboli rovnaké. Po tretie, v hospodárskej rovine si štáty budú musieť zachovať dve rôzne sústavy právnych predpisov a dva systémy akreditácie/uznávania školiteľov/skúšajúcich, podniky si budú musieť udržiavať dva rôzne systémy odbornej prípravy atď. Táto dualita nie je efektívna a spôsobí náklady. 5. ZÁVER Cieľom návrhu Komisie bolo zahrnúť všetkých členov posádky, ktorí vykonávajú kritické úlohy z hľadiska bezpečnosti, a neustanovil pre členský štát možnosť výnimky. Komisia však uznáva, že spoločná pozícia Rady nemení ani hlavný cieľ, ani ducha, v ktorom bol návrh sformulovaný.